Il-Ministru għat-Turiżmu Edward Zammit Lewis qal li l-Gvern għandu l-pjan li jsaħħaħ is-settur tal-iskejjel tal-Ingliż u jfittex swieq ġodda minn fejn l-istudenti jistgħu jiġu Malta biex jitgħallmu l-Ingliż. Waqt żjara li għamel fl-iskola EC f’San Ġiljan, Zammit Lewis qal li jemmen li jista’ jsir iżjed biex tissaħħaħ is-sinerġija bejn il-Gvern u s-settur privat minħabba li jemmen li t-turiżmu edukattiv hu suq importanti ħafna. Il-Ministru Zammit Lewis qal li l-Gvern għandu l-ħsieb li jaħdem mill-qrib mal-Federazzjoni tal-Iskejjel tal-Ingliż. EC hi skola tal-Ingliż li nfetħet minn sidien Maltin fl-1991 u fl-2002 fetħet il-bibien tagħha internazzjonalment meta fetħet skola fi Briton. Illum-il ġurnata l-EC għandha 18-il skola f’sitt skejjel f’erba’ kontinenti. F’Malta ggib 10,000 student fis-sena bl-iżjed suq importanti jibqa’ l-Ewropa iżda l-iskola qed tara żidiet sinifikanti fl-Asja u l-Amerka Latina. Madwar it-18-il skola tagħha l-EC ikollha madwar 40,000 student fis-sena.